La aproape 15 ani de când a fost începută, lupta anticorupție din România se află într-un moment de cumpănă.

Este necesară o evaluare critică a activității de până acum, iar continuarea eforturilor să fie bazată pe o serie de principii care iau în calcul toate cauzele și efectele corupției sistemice. Platforma Demos și-a lansat viziunea anticorupție, o viziune menită să depășească blocajul actual. Propunerile noastre se axează pe întărirea reală a instituțiilor anticorupție, nu pervertirea sau distrugerea lor. Totodată, propunem construirea unui stat democratic și social. Ne disociem de cei care folosesc lupta anticorupție ca pretext pentru a deconstrui statul și administrația publică, promovând privatizarea serviciilor și a resurselor publice și cedând tot mai mult mediului privat, orientat după logica profitului.

În 15 ani de luptă anticorupție s-au înregistrat reușite, dar s-au făcut și greșeli majore. Progresele în combaterea corupției trebuie continuate. În același timp, trebuie construite mecanisme, astfel încât derapajele și erorile să fie eliminate.